**תרמילאות משפחתית בהודו - מקרה המשפחות הישראליות**

**Khen Ya'ari**

ספרות מחקרית שעניינה בסגנון התיירות התרמילאי עסקה רבות בשנים האחרונות בהתגברות זרם המבוגרים הלוקחים חלק במודל תיירותי זה. עם זאת, תשומת לב מועטה הוקדשה עד כה לקהל משפחות שהחל גם הוא להצטרף למסורת התרמילאות, המציג צירוף של אוכלוסייה מבוגרת עם אוכלוסייה חדשה של ילדים.

במסגרת זו ברצוני להציע פרק שיזרע אור על תופעת התרמילאות המשפחתית במרחביה התיירותיים של הודו, בהתמקד באוכלוסיית המשפחות הישראליות. מזה מספר עשורים הודו מהווה יעד פופולארי במיוחד לתרמילאות בחברה הישראלית, הכובש בהדרגה עוד ועוד פלחים מתוכה. בפרק המוצע אבחן את המוטיבציות של משפחות להצטרף לזרם המטיילים הישראלים להודו, אפרט אודות זהותן, וכן אציג את דפוסי הטיילות המאפיינים אותן כמו גם את הרציונל העומד מאחוריהם.

הפרק יתבסס על מחקר אתנוגראפי שכלל שתי עבודות שדה בהודו בשנים 2010-2011 ובשנת 2013, וכן מעקב אחר טקסטים מקוונים שהציגו או דנו במסעות תרמילאות בהודו של משפחות ישראליות בשנים 2010-2017. בהסתמך על חקר מקרה המשפחות המטיילות הישראליות בהודו אטען כי צמח זן חדש של תרמילאות מערבית שהופשט מרעיונות של הדוניזם ושמיטת חובות שבעבר היו מאבני היסוד של מודל תיירותי זה. צירו המארגן הוא תפיסות תרבותיות של הורות וגידול ילדים, והן אלו המכתיבות את אופיו ואת נתיבי התפתחותו העתידיים.

Khen Ya'ari is a social anthropologist. She recently completed her doctoral research on contemporary Israeli parenting through the prism of family backpacking, at University of Haifa, Israel. She is currently working on a research concerning one-child families in the Israeli society, while maintaining her identity as serial backpacker Mum.